Auglýsingar dynja á fjölskyldum og erfitt getur verið að útskýra að ekki sé til fjármagn til að koma á móts við allar langanir barnanna hvað þá hinna fullorðnu . Því miður vill tilhlökkunin því stundum breytast í kvíða , því sumir eiga varla til hnífs og skeiðar hvað þá að þeir hafi efni á þeim glæsilegu dýru jólagjöfum sem auglýsingarnar segja að séu vinsælastar . Þá reynir á hugvit þeirra sem eldri eru að gera hið besta úr aðstæðum og vera meðvituð um að það er samkennd og góðar samverustundir sem lifa hvað lengst í huga okkar . Mér er einnig hugsað til allra þeirra sem á þessum tíma berjast við erfiða sjúkdóma eða syrgja látinn ástvin og þora varla að láta sig hlakka til . Það þarf hugrekki til að takast á við sorg og ræða við sína nánustu um líðan sína og stundum þarf faglega ráðgjöf . Þeir sem hafa misst heilsuna , ástvin eða jafnvel skilið við maka sinn þurfa að undirbúa jólin í breyttri mynd og þá þarf að hlúa sérstaklega að börnum í þessum fjölskyldum . Sýna að hinir fullorðnu ráði við aðstæður , hafi frumkvæði og jákvæðni til að bera og hlusta á hvernig börnin myndu helst vilja hafa jólin . Börn hafa ávallt væntingar og það er okkar fullorðna fólksins að reyna að komast til móts við þarfir þeirra og fá þau til að sjá það jákvæða . Svo eru það þeir sem fást við einmanakennd , eiga erfiðar minningar þar sem heimilislífið um jólin einkenndust kannski af rifrildi , drykkjuskap , pirringi , vonleysi og sektarkennd . Fyrir þessum einstaklingum geta jólin og gleði þeirra verið mjög erfiður tími . Þeir sem af einhverjum ástæðum búa við erfiðar minningar og tómleika geta samt ákveðið að búa til nýja hefð . Með nýjum jákvæðum hugsunarhætti er hægt að ákveða að það megi vera gaman á jólunum . En það kostar tíma , ákveðni og áhuga að vinna í þessari breytingu alveg eins og öðrum breytingum . Það er undir einstaklingnum sjálfum komið að þora að hlúa að sjálfum sér og sínum nánustu og þá einkum að börnum sínum . Börn elska foreldra sína og þystir í að vita að foreldrar eru að reyna að gera sitt besta og þau sýni börnum sínum hlýju og umhyggju þrátt fyrir erfiðleikana . Stundum er of erfitt heima og þá er mikilvægt að börn hafi stuðning og elsku ömmu og afa og / eða annarra náinna ættingja . Verum meðvituð um að innihald jólanna er kærleikur og samvera . Gjafir sem gefnar eru af heilum hug eru dýrmætari en stórar dýrar gjafir sem gefnar eru í samkeppi um vinsældir eða áhrif . Það er mikilvægt að vanda sig í samskiptum við sína nánustu allt árið , njóta þess að eiga þá sem við eigum að og muna að allir eru sérstakir og hafa einhverja kosti sem við getum notið með þeim . Verum meðvituð um okkur sjálf , nánustu fjölskyldu , vini og vinnufélaga . Njótum samverunnar . Hrós , bros og hvatning kostar lítið , en þú færð það margfalt til baka . Verum fyrirmynd fyrir börnin okkar og gefum þeim tíma , þau eiga það skilið .